KOMISIJOS REGLAMENTAS (EB) Nr. 1282/2007
2007 m. spalio 30 d.
nukrypstantis nuo Reglamento (EEB) Nr. 3149/92 dėl metinio 2007 m. maisto produktų skirstymo plano vykdymo laikotarpio pabaigos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 10 d. Tarybos reglamentą (EEB) Nr. 3730/87, nustatantį bendrąsias maisto iš intervencinių atsargų tiekimo paskirtoms organizacijoms, jį skirstančioms labiausiai nepasiturintiems asmenims Bendrijoje, taisykles (1), ypač į jo 6 straipsnį,
kadangi:
(1)
1992 m. spalio 29 d. Komisijos reglamento (EEB) Nr. 3149/92, nustatančio išsamias maisto iš intervencinių atsargų tiekimo labiausiai nepasiturintiems asmenims Bendrijoje taisykles (2), 3 straipsnio 1 dalyje nustatyto metinio maisto produktų skirstymo plano galiojimas baigiasi po jo patvirtinimo einančių metų gruodžio 31 d.
(2)
Komisijos reglamentu (EB) Nr. 1539/2006 (3) patvirtintas laikotarpio, kuris baigiasi 2007 m. gruodžio 31 d., planas.
(3)
Dėl ypatingos 2006-2007 prekybos metais grūdų ir pieno produktų rinkoje susidariusios padėties kilo sunkumų įgyvendinant su tiekėjais sudarytas sutartis dėl Italijai skirtų 61 232,50 tonų grūdų, 1 618 tonų sviesto ir 10 991 578 eurai nugriebto pieno milteliams į rinką sutelkti bei dėl Prancūzijai skirtų 4 000 tonų sviesto ir 10 milijonų eurų nugriebto pieno milteliams į rinką sutelkti pagal 2007 m. planą. Siekiant įvykdyti planą, kaip numatyta Reglamente (EB) Nr. 1539/2006, minėtais atvejais metinio plano pabaigą reikia atidėti iki 2008 m. vasario 29 d.
(4)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EEB) Nr. 3149/92 3 straipsnio 1 dalies, 2007 m. planas, pagal kurį Italijai skirtų 61 232,50 tonų grūdų, 1 618 tonų sviesto ir 10 991 578 eurai nugriebto pieno milteliams į rinką sutelkti bei dėl Prancūzijai skirtų 4 000 tonų sviesto ir 10 milijonų eurų nugriebto pieno milteliams į rinką sutelkti, gali būti įgyvendinamas iki 2008 m. vasario 29 d.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 30 d.